《侍五官中郎将建章台集诗》
两汉·应玚

朝雁鸣云中，音响一何哀！
问子游何乡？戢翼正徘徊。
言我寒门来，将就衡阳栖。
往春翔北土，今冬客南淮。
远行蒙霜雪，毛羽日摧颓。
常恐伤肌骨，身陨沉黄泥。
简珠堕沙石，何能中自谐。
欲因云雨会，濯羽陵高梯。
良遇不可值，伸眉路何阶。
公子敬爱客，乐饮不知疲。
和颜既已畅，乃肯顾细微。
赠诗见存慰，小子非所宜。
为且极欢情，不醉其无归。
凡百敬尔位，以副饥渴怀。

作者简介：应玚 [yáng]（177年—217年），字德琏，东汉汝南南顿（今河南省项城市南顿镇）人。东汉末文学家，“建安七子”之一。应玚初被魏王曹操任命为丞相掾属，后转为平原侯庶子。曹丕任五官中郎将时，应玚为将军府文学。建安二十二年（217年），应玚卒于疫疾。应玚擅长作赋，有文赋数十篇。诗歌亦见长，与其弟应璩齐名。明人辑有《应德琏集》。